## TAPOLCA VÁROS NÉMET NEMZETISÉGI ÖNKORMÁNYZATA

**8300 Tapolca, Hősök tere 15.**

Ügyiratszám: 1/172-7/2016.

# J E G Y Z Ő K Ö N Y V

**Készült:** Tapolca Város Német Nemzetiségi Önkormányzata Képviselő-testülete **2016. szeptember 29-én 15.00 órakor** megtartott **nyilvános** üléséről.

**Az ülés helye:** **Tapolcai Közös Önkormányzati Hivatal 49. számú tanácsterme**

(8300 Tapolca, Hősök tere 15.)

### **Jelen vannak:** Molnár Attila elnök

 Pem Imre elnökhelyettes

 Molnárné Resch Myrtill képviselő

**Tanácskozási joggal, meghívott vendégek**:

dr. Rozgonyi Viktória aljegyző, Bódis Ildikó Mária pénzügyi ügyintéző, dr. Iker Viktória jegyzőkönyvvezető

**Molnár Attila elnök:** Köszönti az ülésen megjelenteket. Megállapítja, hogy a képviselő-testület 3 fő jelenlétével határozatképes, az ülést megnyitja. A jegyzőkönyv hitelesítésére felkéri Pem Imre elnökhelyettest. Javasolja, hogy a képviselő-testület mai nyilvános ülésén a meghívóban szereplő napirendi pont kerüljön megtárgyalásra. Javaslatát szavazásra teszi fel.

**Német Nemzetiségi Önkormányzat Képviselő-testülete 3 igen szavazattal – egyhangúan - az alábbi határozatot hozza:**

**7/2016. (IX.29.) Nkt. HATÁROZAT**

Tapolca Város Német Nemzetiségi Önkormányzata Képviselő-testülete mai nyilvános ülésén a meghívóban szereplő napirendi pontot tárgyalja.

**NAPIREND**

**1) Tapolca Város Német Nemzetiségi Önkormányzata 2016. évi költségvetése módosításának tárgyalása**

*Előterjesztő: Molnár Attila, a Német Nemzetiségi Önkormányzat elnöke*

**VEGYES ÜGYEK**

**KÉPVISELŐI KÉRDÉSEK**

#### NAPIREND TÁRGYALÁSA

**1) Tapolca Város Német Nemzetiségi Önkormányzata 2016. évi költségvetése módosításának tárgyalása**

*Előterjesztő: Molnár Attila, a Német Nemzetiségi Önkormányzat elnöke*

**Molnár Attila elnök:** A költségvetési előirányzatok módosítását a 2016. évi feladatalapú támogatás jogcímén érkezett állami támogatás, valamint Tapolca Város Polgármesterétől a Nemzetiségi Nap és a pörköltfőző verseny költségeihez nyújtott hozzájárulás indokolta. Az 50.000,- Ft összegű támogatás teljes egészében felhasználásra került, az elszámolásról szóló írásos beszámolót a nemzetiségi önkormányzat benyújtotta Tapolca város Önkormányzatának. Ezúton is köszöni a támogatást.

Kérdezi, az előterjesztéshez van-e valakinek kérdése, észrevétele, kiegészíteni valója?

**Pem Imre elnökhelyettes:** Az előterjesztés alapján a költségvetés módosításáról szóló 3/2016. (II.18.) Nkt. határozat többek között a következő bekezdéssel egészülne ki: „*A Német Nemzetiségi Önkormányzat képviselő-testülete felhatalmazza az elnököt arra, hogy a halaszthatatlan ügyekben a költségvetés főösszegének erejéig döntsön a források felhasználásáról, és erről a soron következő ülésen tájékoztassa a képviselő-testületet. „*

Ez konkrétan mit jelent?

**Bódis Ildikó Mária pénzügyi ügyintéző:** Ha halaszthatatlan ügyben valamire fedezetet kell biztosítani, ez a rendelkezés az elnöknek jogosultságot teremt arra, hogy átcsoportosítson a kiadások között. Emiatt nem kell összehívni a testületet, viszont a követő ülésen erről tájékoztatni kell a képviselő társakat.

**Molnár Attila elnök:** Ilyen halaszthatatlan esetre eddig még nem volt példa.

**dr. Rozgonyi Viktória aljegyző:** Úgy gondolja, ezt a belső ellenőrzés eredményeként kell beépíteni a határozatba, hiszen az előtte szereplő másik két bekezdéssel Raposka és Gyulakeszi települések költségvetése kapcsán már találkozott. Tulajdonképpen jogszabályi megfeleltetésről van szó s valóban, ilyenre még nem került sor a Német Nemzetiségi Önkormányzat esetében.

*További kérdés, vélemény, javaslat, hozzászólás nem hangzik el, Molnár Attila elnök a határozati javaslatot szavazásra teszi fel.*

 **Német Nemzetiségi Önkormányzat Képviselő-testülete 3 igen szavazattal – egyhangúan - az alábbi határozatot hozza:**

**8/2016. (IX.29.) Nkt. HATÁROZAT**

Tapolca Város Német Nemzetiségi Önkormányzata Képviselő-testülete a 2016. évi költségvetésének módosításáról szóló határozatát elfogadja és 8/2016. (IX.29.) Nkt. határozatai közé iktatja.

**VEGYES ÜGYEK**

**Molnár Attila elnök:** Érdeklődik, van-e arra lehetőség, hogy időnkét tájékoztatást kapjanak arról, hogyan alakul az önkormányzat költségvetése? Melyik összeget, meddig kell felhasználni, mekkora összeg áll még rendelkezésükre stb.

**Bódis Ildikó Mária pénzügyi ügyintéző:** Az ülés előtt elnök úr által aláírt 8. havi költségvetési jelentés alapján annyit tud mondani, hogy a rendelkezésre álló források felhasználása időarányos. A módosítás előtt a dologi kiadások esetén 452 eFt előirányzattal szemben 180 eFt a teljesítés, személyi juttatások esetén - itt a reprezentáció, ami előfordulhat, s melyet külső személyi juttatásként kell könyvelni - 127 eFt, ha azt hozzáadják a 300 eFt eredeti előirányzathoz az 427 eFt, jelenleg a teljesítés 261 eFt.

**dr. Rozgonyi Viktória aljegyző:** Annak szerinte nincs semmi akadálya, hogy hónap elején a Pénzügyi Iroda - igény esetén - küldjön egy értesítést az aktuális egyenlegről. Ugyanígy bármikor telefonon is érdeklődhetnek, a kollégák állnak rendelkezésükre.

**Molnárné Resch Myrtill képviselő:** Arról van szó, hogy az az összeg, amelyet nem használnak fel, elveszik.

**dr. Rozgonyi Viktória aljegyző:** Pénzügyi Irodavezető Asszony tisztában van a határidőkkel, s figyelemmel kíséri. Eddig sem volt probléma, nem ragadt összeg a rendszerben. Ildikó továbbítja a kérést Irodavezető Asszony részére, s tájékoztatást kapnak, melyik támogatást meddig lehet felhasználni, s mekkora összeg áll még rendelkezésükre.

**Molnár Attila elnök:** Tájékoztatásként elmondja, a megyében több helyen megrendezésre kerülnek nemzetiségi programok, melyekre meghívást kapott önkormányzatuk. Október hónapban Pápán és Városlődön kerül sor ilyen rendezvényre. Természetesen beszámolnak majd az eseményekről.

Több napirendi pont nem lévén Molnár Attila elnök megköszöni a nyilvános ülésen való részvételt, és azt 15.15 órakor bezárja.

**K.m.f.**

 **Molnár Attila Pem Imre**

 **elnök elnökhelyettes**